Document ID: 32002L0002

Smernica Európskeho parlamentu a Rady 2002/2/ES
z 28. januára 2002,
ktorou sa mení a dopĺňa smernica Rady 79/373/EHS o uvádzaní kŕmnych zmesí do obehu a ktorou sa zrušuje smernica Komisie 91/357/EHS
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 152 (4) b),
so zreteľom na návrh Komisie [1],
so zreteľom na stanovisko Hospodárskeho a sociálneho výboru [2],
po konzultácii s Výborom pre regióny,
konajúc v súlade s postupom ustanoveným v článku 251 zmluvy [3] a na základe spoločného textu schváleného Zmierovacím výborom 20. novembra 2001,
keďže:
(1) Smernica Rady 79/373/EHS [4] ustanovuje pravidlá uvádzania kŕmnych zmesí do obehu v rámci spoločenstva.
(2) Pokiaľ ide o označovanie, musí sa zabezpečiť účel smernice 79/373/EHS, aby chovatelia hospodárskych zvierat boli informovaní objektívne a čo možno najpresnejšie, pokiaľ ide o zloženie a použitie krmív.
(3) Smernica 79/373/EHS až doteraz ustanovila flexibilné vyhlásenia obmedzujúce sa na označovanie kŕmnych surovín bez uvádzania ich množstva v krmivách pre hospodárske zvieratá, pričom sa zachováva možnosť uvádzania kategórií kŕmnych surovín namiesto uvádzania samotných kŕmnych surovín.
(4) Napriek tomu kríza spongiformnej encefalopatie hovädzieho dobytka a nedávna dioxínová kríza názorne ukázali nevhodnosť súčasných ustanovení a potrebu podrobnejších kvalitatívnych a kvantitatívnych informácií o zložení kŕmnych zmesí pre hospodárske zvieratá.
(5) Podrobné informácie o množstve môžu pomôcť zabezpečiť, že prípadné kontaminované kŕmne suroviny sa môžu vystopovať až k ich výrobným šaržám, čo bude prínos pre zdravie ľudí a zabráni zničeniu produktov, ktoré nepredstavujú závažné nebezpečenstvo pre zdravie ľudí.
(6) Podobne je na tomto stupni vhodné, aby sa predpísalo povinné deklarovanie pre všetky kŕmne suroviny, ako aj pre ich množstvo v kŕmnych zmesiach hospodárskych zvierat.
(7) Z praktických dôvodov je vhodné, aby sa deklarácie o kŕmnych surovinách obsiahnutých v kŕmnych zmesiach pre hospodárske zvieratá uvádzali v označovaní určenom len na tento účel alebo v sprievodnom liste.
(8) Deklarovanie kŕmnych surovín v krmivách v určitých prípadoch predstavuje dôležitý zdroj informácií pre chovateľov hospodárskych zvierat. Je preto vhodné, aby osoba zodpovedná za označovanie dodala, na žiadosť zákazníkov, podrobný zoznam všetkých použitých kŕmnych surovín a ich presné percentuálne hmotnosti.
(9) Dôležité je aj to, aby sa presnosť poskytnutých vyhlásení mohla úradne overiť na všetkých stupňoch obehu krmív. Je preto vhodné, aby príslušné orgány v súlade so smernicou Rady 95/53/ES z 25. októbra 1995, ktorá určuje zásady upravujúce organizovanie úradných kontrol v oblasti výživy zvierat [5], sledovali presnosť informácií poskytovaných označovaním kŕmnych zmesí a aby na účely zabezpečenia účinnosti takého sledovania výrobcovia kŕmnych zmesí museli príslušnému orgánu poskytnúť akýkoľvek doklad týkajúci sa zloženia krmív určených na uvedenie do obehu.
(10) Na základe realizačnej štúdie Komisia predloží správu Európskemu parlamentu a Rade do 31. decembra 2002 s priloženým vhodným návrhom na založenie pozitívneho zoznamu, pričom sa zoberú do úvahy závery zo správy.
(11) Zvláštne ustanovenia sú potrebné aj na označovanie krmív pre spoločenské zvieratá, aby sa bral do úvahy špeciálny charakter tohto druhu krmív.
(12) Vzhľadom na to, že v budúcnosti už nebude možné deklarovať kategórie kŕmnych surovín namiesto deklarovania samotných kŕmnych surovín v prípade kŕmnych zmesí pre hospodárske zvieratá, mala by sa preto zrušiť smernica Komisie 91/357/EHS z 13. júna 1991 ustanovujúca kategórie kŕmnych surovín, ktoré sa môžu použiť na účely označovania kŕmnych zmesí pre iné zvieratá ako spoločenské zvieratá [6],
PRIJALI TÚTO SMERNICU:
Článok 1
Smernica Rady 79/373/ES sa týmto mení a dopĺňa takto:
1. článok 5 (1) sa týmto mení a dopĺňa takto:
a) bod j) sa nahrádza takto:
"j) referenčné číslo šarže;"
b) pridá sa tento bod:
"k) v prípade iných kŕmnych zmesí ako tých, ktoré sú určené pre spoločenské zvieratá, údaj "presné percentuálne podiely podľa hmotnosti kŕmnych surovín použitých v tomto krmive možno získať od:…"; (meno alebo obchodný názov, adresa alebo registrované sídlo podniku, telefónne číslo a adresa pre elektronickú poštu osoby zodpovednej za údaje uvedené v tomto odseku). Tieto informácie sa poskytnú na žiadosť zákazníka.";
2. článok 5 (3) sa týmto mení a dopĺňa takto:
a) bod c) sa vypúšťa;
b) bod g) sa vypúšťa;
3. v článku 5 (5) sa bod d) nahrádza takto:
"d) doba použiteľnosti, čistá hmotnosť, referenčné číslo šarže a číslo schválenia alebo registračné číslo sa môžu uviesť mimo miesta vyhradeného na označenie údajov uvedených v odseku 1; v takom prípade sa tieto údaje doplnia údajom o tom, kde sa dané informácie uvádzajú.";
4. článok 5c sa nahrádza takto:
"Článok 5c
1. Všetky kŕmne suroviny použité v kŕmnej zmesi sa uvedú s ich špecifickými názvami.
2. Uvádzanie kŕmnych surovín v krmivách podlieha týmto pravidlám:
a) kŕmne zmesi určené pre iné zvieratá ako spoločenské zvieratá:
i) vymenovanie kŕmnych surovín v krmivách uvedením percentuálnych hmotnostných podielov prítomných v kŕmnej zmesi v klesajúcom poradí;
ii) vzhľadom na vyššie uvedené percentuálne podiely sa povoľuje tolerancia ± 15 % z deklarovanej hodnoty;
b) kŕmne zmesi určené pre spoločenské zvieratá: vymenovanie kŕmnych surovín v krmivách buď uvedením obsiahnutého množstva, alebo vymenovaním ich názvov v klesajúcom poradí podľa hmotnosti.
3. V prípade kŕmnych zmesí určených pre spoločenské zvieratá sa môže uvedenie špecifického názvu kŕmnej suroviny pre krmivo nahradiť názvom kategórie, do ktorej kŕmna surovina v krmive patrí, s odkazom na kategórie zoskupujúce niekoľko kŕmnych surovín ustanovených v súlade s článkom 10 a).
Použitie jednej z týchto dvoch foriem deklarácie vylučuje použitie tej druhej okrem prípadu, keď jedna z použitých kŕmnych surovín v krmive nepatrí do žiadnej z kategórií, ktoré boli definované; v takom prípade kŕmna surovina v krmive, označená jej špecifickým menom, sa uvedie v klesajúcom poradí podľa hmotnosti vo vzťahu ku kategóriám.
4. V označovaní kŕmnych zmesí pre spoločenské zvieratá možno upozorniť špecifickou deklaráciou na prítomnosť alebo nízky obsah jednej alebo viacerých kŕmnych surovín v krmivách, ktoré sú podstatné pre charakterizáciu krmiva. V takom prípade sa jasne uvedie najnižší alebo najvyšší obsah vyjadrený v percentuálnych hmotnostných podieloch zapracovanej kŕmnej suroviny (kŕmnych surovín), a to vedľa deklarovanej kŕmnej suroviny (kŕmnym surovinám) zvláštneho významu alebo v zozname kŕmnych surovín tým, že sa uvedie kŕmna surovina (kŕmne suroviny) a jej (ich) hmotnostný percentuálny podiel (podiely) vedľa zodpovedajúcej kategórie kŕmnych surovín.";
5. k článku 12 sa pridá tento pododsek:
"Ustanovia, že výrobcovia kŕmnych zmesí budú povinní na požiadanie sprístupniť na kontrolu orgánom zodpovedným za vykonávanie úradných kontrol akýkoľvek doklad týkajúci sa zloženia kŕmnych zmesí určených na zavedenie do obehu, ktorý spresní informácie poskytované prostredníctvom označenia.";
6. vloží sa tento článok:
"Článok 15a
Komisia predloží najneskôr 6. novembra 2006 Európskemu parlamentu a Rade správu na základe informácií získaných od členských štátov o vykonávaní opatrení zavedených podľa článku 5 (1) j) a l) a (5) d) a článku 5c a podľa druhého pododseku článku 12, najmä pokiaľ ide o uvádzanie množstiev kŕmnych surovín formou percentuálnych hmotnostných podielov na označení kŕmnych zmesí vrátane povolenej tolerancie, s priložením akýchkoľvek návrhov vypracovaných na zlepšenie týchto opatrení."
Článok 2
Smernica Komisie 91/357/EHS sa zrušuje od 6. novembra 2003.
Článok 3
1. Členské štáty prijmú a uverejnia zákony, iné právne predpisy a správne opatrenia potrebné na dosiahnutie súladu s touto smernicou najneskôr do 6. marca 2003. Bezodkladne o tom budú informovať Komisiu.
Tieto opatrenia sa budú uplatňovať od 6. novembra 2003.
Ak členské štáty prijmú uvedené opatrenia, uvedú v nich odkaz na túto smernicu alebo ich takýto odkaz bude sprevádzať pri ich úradnom uverejnení. Členské štáty stanovia spôsob vykonania tohto odkazu.
2. Členské štáty oznámia Komisii znenie ustanovení vnútroštátneho práva, ktoré prijmú v oblasti upravenej touto smernicou.
Článok 4
Táto smernica nadobúda účinnosť dňom jej uverejnenia v Úradnom vestníku Európskych spoločenstiev.
Článok 5
Táto smernica je adresovaná členským štátom.
V Bruseli 28. januára 2002

Labels: 3
17
6